Dolný Lopašov

Dolný Lopašov je obec na Slovensku, ktorá leží na juhovýchodnom okraji Malých Karpát po oboch stranách Lopašovského potoka (prítok Chtelničky). 

 Dejiny 
Prvá písomná zmienka pochádza z roku 1394, obec sa spomína pod názvom Lopasow. Patrila panstvu hradu Dobrá Voda. V rokoch 1599 a 1663 bola zničená Turkami.

 Kultúra a zaujímavosti  
 Pamiatky 
 Rímskokatolícky Kostol  sv. Martina, jednoloďová pôvodne gotická stavba s polygonálnym ukončením presbytéria a predstavanou vežou, zo 14. storočia. V rokoch 1599 a 1663 bol kostol poškodený počas tureckého útoku. Následne bol barokovo upravený v roku 1667. Obnovou prešiel v roku 1752 a ďalšími úpravami v rokoch 1896 a 1913. Zo stredovekej stavby sa zachovala predstavaná veža a možno aj časť obvodových múrov kostola. Na veži sa zachovali gotické okná, z ktorých dve majú ostenie s lomeným oblúkom a mníškou. Fasády kostola sú členené polkruhovo ukončenými oknami s profilovanými šambránami. Veža je ukončená murovanou ihlancovou helmicou. Obranný múr kostola obsahuje sekundárne zamurované kamenné architektonické články stredovekej stavby, ako sú rebrá klenby, barokové sochy svätcov a reliéfy ako je reliéf Boha Otca z druhej polovice 18. storočia. V areáli kostola je umiestnená kamenná kupa stredovekej krstiteľnice.

 Kaplnka Najsvätejšej Trojice, baroková stavba s polygonálnym záverom, z roku 1703. Interiér kaplnky je zaklenutý lunetovou klenbou.

 Ľudový dom, jednopodlažná päťpriestorová stavba na pôdoryse písmena L z obdobia okolo polovice 19. storočia. Úpravami prešiel v roku 1907. Stavba má hladké fasády so skriňovými oknami, je orientovaná pozdĺžne z uličnou čiarou. Strecha je ukončená valbou.

 Osobnosti obce 
 Rodáci 
 Juraj Klimo (* 1710 – † 1777), arcibiskup a župan
 Pavol Jedlička (* 1844 – † 1917), rímskokatolícky kňaz a spisovateľ
 Ferdinand Mondok (* 1903 – † 1994), rímskokatolícky kňaz 

 Pôsobili tu 
 Ferdinand Šándorfi (* 1863 – † 1921), rímskokatolícky kňaz a archeológ

 Referencie 

 Pozri aj 
 Zoznam kultúrnych pamiatok v obci Dolný Lopašov

 Iné projekty 

 Externé odkazy 



Kategória:Obce okresu Piešťany